Tilastokirjasto

Tilastokirjasto on Tilastokeskuksen yhteydessä toimiva kirjasto palvelee viraston sisäisenä kirjastona hankkimalla talon henkilöstölle tutkimus- ja asiantuntijatyössä tarvittavia e-aineistopalveluja. Kirjasto ylläpitää myös Tilastokeskuksen Otos-julkaisuarkistoa, joka sisältää julkaisuja yli sadan vuoden ajalta pdf-muodossa. Julkaisut ovat vapaasti verkossa kaikkien käytettävissä. 

Historia
Tilastoviraston ensimmäinen päällikkö Venäjän vallan alaisuudessa oli Gabriel Rein. Rein keräsi kirjastoa jo ennen viraston perustamista. Hän vaihtoi julkaisuja muiden sekä kotimaisten että ulkomaisten tilastontuottajien kanssa. Kirjaston kokoelmasta on todisteena kirje, joka on päivätty 22. toukokuuta 1865. Siinä on mukana kirjaston kokoelmiin liitettäväksi tarkoitettu painojulkaisu Kongl. Maj:ts Befallingshafvandes Femårsberättelser för åren 1856–1860. Suomen tilastovirasto (nyk. Tilastokeskus) perustettiin 4. lokakuuta 1865.

1860-luvun lopussa julkaisuja vaihdettiin Pietarin tilastollisen keskustoimikunnan ja useiden Venäjän kuvernementtien tilastoelinten sekä Ruotsin, Norjan, Tanskan, Preussin, Saksin, Unkarin, Alankomaiden, Belgian, Ranskan, Italian ja Britannian kanssa. Vuonna 1903 kirjastossa oli jo 6 700 nidettä, joista noin 300 oli suomeksi, 1 800 ruotsiksi, 520 venäjäksi ja muilla slaavilaisilla kielillä sekä 4 080 nidettä muilla kielillä.

Ensimmäinen kirjastonhoitajan virka perustettiin vuonna 1921. Kirjasto on toiminut tilastoviraston yhteydessä seuraavissa toimipaikoissa: Senaatintalo (Ritarikatu) 1865–1912, Unioninkatu 26 ja Eteläinen Esplanadikatu (nyk. Eteläesplanadi) 1912–1952, kirjaston ja arkiston evakko Eurajoelle 1944 huhtikuu – 1945 tammikuu, Annankatu 44 (nyk. Antinkatu 1) 1952–1993, Työpajankatu 13 vuodesta 1994 alkaen.

Tilastokirjasto nimitettiin tilastoalan tieteelliseksi keskuskirjastoksi vuonna 1982. Valtioneuvoston päätös tieteellisistä keskuskirjastoista (719/1972) kumottiin vuonna 2004, jolloin Tilastokirjaston ja yhdeksän muun tieteellisen kirjaston keskuskirjastostatus lakkasi. Tilastokirjasto jatkaa tilastoalan kansallisena keskuskirjastona. Se on osa Suomen erikoiskirjastojen verkostoa.

Kirjaston kokoelmat ja palvelut
Kirjasto on luopunut vuoden 2026 alusta painetuista aineistoista ja kirjastotiloista. Julkaisut ovat käytettävissä pdf-tiedostoina sähköisessä Otos julkaisu-arkistossa.  Palvelun vanhin suomenkielinen tilastojulkaisu on vuonna 1868 julkaistu Yhteenveto kuvernöörien viisivuotis-kertomuksista vuosilta 1861–1865. Kokoelma karttuu jatkuvasti uusilla julkaisuilla.  

Kokoelma sisältää muun muassa  

 Tilastokeskuksen julkaisut 1860-luvulta lähtien, mm. kaikki Suomen tilastolliset vuosikirjat vuodesta 1879 lähtien 

 Suomen virallinen tilasto (SVT) -sarjaan kuuluvia muiden organisaatioiden vanhempia julkaisuja 

 luokitusjulkaisuja 

 tilastointiin liittyviä tausta-aineistoja. 

Julkaisut ovat haettavissa myös Tilastokeskus-Finnasta. Palvelusta voi hakea julkaisujen lisäksi aikakauslehtien ja kokoomateosten artikkeleita. Finna sisältää myös tiedot Tilastokeskuksen henkilöstön käyttöön tarkoitetuista e-kirjoista.  

Tilastokeskuksella ei ole enää lainattavia julkaisuja. Kokoelman painettuja julkaisuja on siirretty Varastokirjastoon, josta niitä voi lainata kirjastojen kaukolainaverkoston kautta. Harvinaisimmat ja arvokkaimmat painetut julkaisut ovat siirtyneet Kansalliskirjastoon.   

Lähteet

 Georg Luther: Suomen tilastotoimen historia vuoteen 1970. Helsinki: Tilastokeskus, 1993.
 Pertti Marjomaa (toim.): Tilastokeskus 1971–2000. Helsinki: Tilastokeskus, 2000.
 140-vuotta Tilastokeskuksen kokoelmissa . Statisti 6/2005.
 Kirjasto ja arkistopalvelut
 Tilastokeskus-Finna
 Otos-julkaisuarkisto

Luokka:Helsingin kirjastot
Luokka:Erikoiskirjastot